**Amlinelliad o Ganllawiau Apiau yr RNIB**

**Paratowyd gan:**

**Y Tîm Profiad Defnyddwyr**

**Sylwer:**

**Mae’r ddogfen hon ar gyfer cyfeirio yn unig ac ni ellir ei hatgynhyrchu yn ei chyfanrwydd nac yn rhannol.**

**Tabl Cynnwys**

[1 Cyflwyniad 2](#_Toc71212586)

[2 Defnyddio technoleg mynediad ar ffonau a thabledi 2](#_Toc71212587)

[3 Canllawiau 4](#_Toc71212588)

[3.1 Egwyddor: darparu elfen ar gyfer pob enw 4](#_Toc71212589)

[3.1.1 Lluniau 4](#_Toc71212590)

[3.1.2 Lleisio testun, dyddiadau a rhifau 4](#_Toc71212591)

[3.2 Egwyddor: Teitlau Penawdau a Ffenestri 5](#_Toc71212592)

[3.3 Egwyddor: Rhaid i enwau dolenni fod yn glir 5](#_Toc71212593)

[3.4 Egwyddor: Dylai’r llywio fod yn gyson, yn rhesymegol ac yn hawdd ei ddilyn 5](#_Toc71212594)

[3.5 Egwyddor: Rhaid gallu darganfod a gweithredu pob elfen 6](#_Toc71212595)

[3.6 Egwyddor: Dylid darparu opsiynau amgen hygyrch ar gyfer cyfryngau 6](#_Toc71212596)

[3.7 Egwyddor: Rhaid i ffurflenni fod yn hygyrch ac yn ddefnyddiadwy 6](#_Toc71212597)

[3.8 Egwyddor: Rhaid i droshaenau a ffenestri naid fod yn hygyrch 7](#_Toc71212598)

[3.9 Egwyddor: Dylid darparu adborth priodol fel bod y defnyddiwr yn gwybod pa weithredu i’w gyflawni a phryd mae wedi’i gwblhau 7](#_Toc71212599)

[3.10 Egwyddor: Rhaid ystyried nodweddion hygyrchedd a dewisiadau OS 7](#_Toc71212600)

[3.10.1 Osgoi ymyrryd ag ystumiau hygyrchedd 7](#_Toc71212601)

[3.10.2 Caniatáu defnyddio gosodiadau dewisiadau yn yr OS 8](#_Toc71212602)

[3.10.3 Mae’r defnyddiwr yn gallu defnyddio unrhyw osodiadau hygyrchedd sy’n cael eu darparu yn yr ap 8](#_Toc71212603)

[3.11 Egwyddor: Rhaid ystyried allbynnau Sain a Haptig 8](#_Toc71212604)

[3.12 Egwyddor: Rhaid i’r cynllun gweledol, gan gynnwys ffontiau a lliwiau, fod yn glir 8](#_Toc71212605)

[3.13 Egwyddor: Dylai hysbysiadau a negeseuon gwall fod yn glir ac yn briodol 9](#_Toc71212606)

[3.13.1 Dylai hysbysiadau a negeseuon gwall fod yn bosib eu hadnabod 9](#_Toc71212607)

[3.13.2 Ni ddylai terfynau amser beri rhwystr i’r defnyddiwr 9](#_Toc71212608)

[3.13.3 Rhaid osgoi cyfraddau fflachio sy’n sbarduno ffitiau 9](#_Toc71212609)

[3.14 Egwyddor: Mae’r defnyddiwr yn gallu defnyddio dyfeisiau mewnbwn ac allbwn amgen, os yw hynny’n briodol 9](#_Toc71212610)

[3.15 Egwyddor: Os oes help yn cael ei ddefnyddio, mae’n hygyrch ac yn hawdd ei ddefnyddio 9](#_Toc71212611)

# Cyflwyniad

Mae’r canllawiau yn y ddogfen hon yn dilyn ‘Canllawiau Asesu Apiau yr RNIB’, dogfen fewnol sy’n seiliedig ar y safon a gydnabyddir yn rhyngwladol, ISO 9241-171:2008 – Ergonomeg rhyngweithiad system ddynol -- Rhan 171: Canllawiau ar hygyrchedd meddalwedd. Mae'r safon hon yn sicrhau hygyrchedd i bobl ag amrywiaeth o anableddau ac mae ar gael i'w phrynu gan ISO neu BSI.

Cymerir yn ganiataol y bydd y defnyddiwr terfynol nodweddiadol yn gallu defnyddio'r dechnoleg mynediad ar ffôn i lefel sylfaenol.

# Defnyddio technoleg mynediad ar ffonau a thabledi

Mae pobl ddall ac â golwg rhannol yn defnyddio ffonau neu dabledi drwy dechnoleg lleferydd neu chwyddo sydd wedi'i chynnwys yn y systemau gweithredu.

Mae’r dechnoleg lleferydd yn cynnwys VoiceOver (ar gyfer dyfeisiau iOS) a TalkBack (ar gyfer Android). Mae’r dechnoleg chwyddo yn cynnwys Zoom (ar gyfer iOS) ac mae’n cael ei galw yn syml yn chwyddo ar gyfer Android. Yn ogystal â'r lleferydd a'r chwyddo, mae'r systemau gweithredu yn caniatáu i'r defnyddiwr newid rhai gosodiadau ar y ffôn i wella hygyrchedd. Gall y rhain newid wrth i’r fersiynau OS newid ond mae enghreifftiau o’r math o osodiadau dewisiadau sydd ar gael yn cynnwys chwyddo testun, newid y cynllun lliwiau (lliwiau gwrthdro), newid tryloywder y cefndir, gwneud y testun yn drymach ac ati.

Mae'r dull rhyngweithio a'r ystumiau a ddefnyddir yn newid pan fydd technoleg mynediad ymlaen. Ar gyfer person sy'n defnyddio allbwn lleferydd, y prif ddulliau ar gyfer rhyngweithio â sgrin gyffwrdd yw “archwilio drwy gyffwrdd” a “sweipio”. Wrth archwilio drwy gyffwrdd mae'r defnyddiwr yn symud ei fys dros y sgrin ac mae'r eitemau sy'n cael eu cyffwrdd wrth iddo symud ei fys dros y sgrin yn cael eu lleisio. Fel arall, gall defnyddiwr wneud ystum sweipio i symud rhwng elfennau ar y sgrin, bydd fflicio'r bys ar dde y sgrin yn mynd â'r defnyddiwr i'r elfen resymegol nesaf ar y sgrin, bydd fflic i'r chwith yn mynd ag ef i'r un flaenorol. Pan fydd elfen yn cael ei lleisio, bydd ystum tapio dwbl gydag un bys yn unrhyw le ar y sgrin yn ei weithredu. Mae'r ystumiau hyn yn gweithio ar bob dyfais dim ots beth yw'r system weithredu.

I gyflawni gweithredoedd eraill fel symud rhwng tudalennau neu symud i fyny ac i lawr rhestrau, bydd ystumiau eraill yn cael eu defnyddio (gyda nifer o fysedd) a bydd y rhain yn amrywio yn ôl y system weithredu.

Mae'r darllenwyr Sgrin ar ffôn symudol yn caniatáu ffyrdd o wneud y llywio lleferydd yn gyflymach ac maent yn darparu opsiynau i lywio i fath penodol o elfen fel bod defnyddiwr lleferydd yn gallu neidio o bennawd i bennawd ar dudalen neu o ddolen i ddolen.

Pan ddefnyddir chwyddo mae rhan o'r dudalen yn cael ei chwyddo a'i dangos ar y sgrin. Gall y defnyddiwr symud o gwmpas i arddangos rhannau eraill o'r dudalen wedi’i chwyddo ar y sgrin. Mae gan y defnyddiwr ystumiau penodol i symud o gwmpas a phan fydd elfen i'w gweld bydd un tap yn ei gweithredu.

Ar gyfer y ddau ddull yma, ond yn enwedig gydag allbwn lleferydd, bydd y defnyddiwr yn gweld elfennau ar y sgrin ar wahân i'w gilydd. Mae defnyddio ystum sweipio i glywed elfennau un ar y tro yn golygu bod rhaid i'r defnyddiwr gofio'r hyn mae wedi'i glywed i osod yr elfen gyfredol yn ei chyd-destun. Felly, mae labelu pob elfen yn bwysig iawn i sicrhau bod pobl sy'n defnyddio allbwn lleferydd yn gallu deall yn hawdd ble maen nhw a beth maen nhw'n ei wneud.

Yn ogystal, gall fod yn anodd pennu strwythur y dudalen a bydd y defnydd cywir o benawdau yn helpu gyda hyn yn ogystal ag adnabod yr holl elfennau (er enghraifft, bydd sicrhau bod y defnyddiwr yn gwybod beth yw botwm a beth yw pennawd yn helpu i adnabod strwythur y dudalen a rhoi gwybod i'r defnyddiwr beth i'w wneud).

# Canllawiau

## Egwyddor: darparu enw ar gyfer pob elfen

Os nad yw person dall yn gallu gweld beth sydd ar y sgrin, mae angen iddo gael adborth llafar manwl gywir a chyflawn. Mae angen iddo wybod beth sydd ar y sgrin ond mae angen iddo hefyd wybod beth yw’r elfen y gall ryngweithio â hi, fel botwm neu ddolen.

Os yw’n gwybod a yw'r elfen yn fotwm neu'n olwyn ddewis neu'n focs golygu, mae'r defnyddiwr wedyn yn gwybod sut gall ryngweithio â hi a pha ystum i'w ddefnyddio. Os yw'r ap wedi'i godio'n gywir, dylai'r wybodaeth am y math o elfen gael ei darparu'n awtomatig gan y darllenydd sgrin. Hefyd, mae angen i berson dall wybod beth yw swyddogaeth yr elfen honno, does dim pwynt gwybod ei fod yn fotwm os nad ydych chi'n gwybod mai botwm Mewngofnodi yw'r botwm. Dylai'r label hwn fod yn glir yn weledol ond hefyd yn rhaglennol fel bod y darllenydd sgrin yn ei leisio.

Dylai fod yn glir nid yn unig ar gyfer beth mae'r elfen, ond hefyd os yw'n rhan o grŵp o fotymau neu beth yw ei statws, os yw wedi’i ddewis ai peidio. Dylai'r wybodaeth hon gael ei chyhoeddi gan y darllenydd sgrin drwy ddefnyddio cysylltiadau rhaglennol.

###  Lluniau

Os nad yw llun yn gosmetig yn unig ac yn cyflawni swyddogaeth, mae'n bwysig ei fod wedi'i labelu'n gywir yn weledol ac yn rhaglennol fel ei bod yn glir i ddefnyddwyr gweledol a lleferydd beth mae'r llun yn ei ddangos.

Os yw llun yn gosmetig yn unig ac os nad yw'n cyflawni unrhyw swyddogaeth, mae'n gwbl dderbyniol ei dynnu o'r gorchymyn sweipio rhag iddo gymryd y ffocws. Wedyn nid yw'r defnyddiwr yn gwastraffu amser gyda sweipio ychwanegol nad oes ei angen.

Fodd bynnag, os yw'r llun, er ei fod yn gosmetig yn unig, yn cymryd rhan sylweddol o'r sgrin, mae'n bwysig bod y defnyddiwr yn cael ei hysbysu bod llun cefndir cosmetig a mawr ar y sgrin.

###  Lleisio testun, dyddiadau a rhifau

Mae angen i'r holl destun sy'n cael ei siarad o fewn un sweip gael ei siarad yn gywir mewn trefn synhwyrol ac mae angen i'r holl wybodaeth, fel gwerth cynnyrch, dyddiau'r wythnos, hyd siwrneiau ac ati, fod yn glir wrth siarad.

##  Egwyddor: Teitlau Penawdau a Ffenestri

Dylai fod gan bob tudalen sgrin deitlau tudalennau sy'n unigryw ac yn ystyrlon sy'n adlewyrchu cynnwys y dudalen. Dylai penawdau ar y dudalen ddynodi strwythur a helpu gyda llywio. Dylid cyhoeddi pob teitl sgrin wrth i'r defnyddiwr symud i'r dudalen newydd fel bod ganddo ddealltwriaeth glir o ble mae yn yr ap neu'r broses o fewn yr ap. Bydd cyflymder a manwl gywirdeb llywio drwy'r ap yn cael ei wella os defnyddir teitlau a phenawdau tudalennau'n gywir.

##  Egwyddor: Rhaid i enwau dolenni fod yn glir

Mae'n bwysig bod posib adnabod dolenni fel dolenni a bod yr enwau'n ddealladwy ar wahân i'r cyd-destun gweledol a'r geiriau eraill o'u cwmpas, oherwydd bydd defnyddiwr darllenydd sgrin yn eu darllen ar wahân yn aml. Os oes dwy ddolen ar sgrin sydd â'r un enw, mae'n bwysig eu bod yn mynd â'r defnyddiwr i'r un lle. Yn ogystal, dylai dolenni dderbyn y ffocws ar eu pen eu hunain fel eu bod yn hawdd eu cyrraedd gan ddefnyddio llwybr byr darllenydd sgrin neu ar gyfer defnyddiwr sy'n defnyddio switsh.

##  Egwyddor: Dylai’r llywio fod yn gyson, yn rhesymegol ac yn hawdd ei ddilyn

Bydd egwyddor sylfaenol dylunio da i sicrhau bod y llywio yn gyson ac yn rhesymegol yn gymorth mawr i bobl sy'n defnyddio technoleg mynediad. Mae hefyd yn bwysig ystyried o safbwynt defnyddioldeb a yw'r llywio yn rhesymol i'r defnyddiwr, er enghraifft, ni ddylai’r defnyddiwr orfod sweipio gormod o weithiau i gael gwybodaeth mewn dolen. Er enghraifft, wrth ymchwilio i fanylion y gorsafoedd lle bydd y trên yn stopio ar daith trên, mae'n haws deall faint o'r gloch y bydd y trên yn stopio mewn gorsaf benodol os yw amser ac enw'r orsaf yn gysylltiedig ac yn cael eu cyhoeddi fel un i'r defnyddiwr.

Gall defnyddiwr lleferydd ddefnyddio ‘archwilio drwy gyffwrdd’ neu sweipio ar draws y sgrin i lywio drwy ap. Mae angen cefnogi'r ddau ddull.

Mae'n bwysig ystyried cysondeb a chonfensiynau o fewn system weithredu benodol gan y bydd hyn yn ei gwneud yn haws i ddefnyddiwr ddod o hyd i elfennau a deall strwythur yr ap. Er enghraifft, os mai'r botwm yn ôl fel arfer yw'r elfen gyntaf ar ochr chwith uchaf y sgrin, nid yw'n ddefnyddiol newid ei leoliad gan dorri ar gonfensiynau a gwneud pethau’n ddryslyd ac yn anoddach dod o hyd iddo ar gyfer defnyddiwr darllenydd sgrin.

Er mwyn hwyluso llywio dylid cyflwyno'r ffocws mewn lleoliad addas pan fydd tudalen yn cael ei llwytho.

##  Egwyddor: Rhaid gallu darganfod a gweithredu pob elfen

Rhaid i'r defnyddiwr allu dod o hyd i'r holl elfennau a gweithredu'r elfennau perthnasol o fewn yr ap drwy dechnoleg gynorthwyol. Ni ddylid cael camau gweithredu nad oes posib eu cwblhau pan fydd technoleg mynediad ymlaen y gellir eu cwblhau hebddi. Fodd bynnag, mae ffyrdd eraill o gael mynediad yn dderbyniol, yn enwedig gan ddefnyddio ystumiau safonol.

Mewn rhai achosion, efallai y bydd opsiynau eraill yn cael eu darparu ar gyfer cynnwys, er enghraifft, mae rhestr o arosfannau bysiau yn opsiwn amgen hygyrch a phriodol i ddangos yr arosfannau bysiau ar fap.

## Egwyddor: Dylid darparu opsiynau amgen hygyrch ar gyfer cyfryngau

Mae angen i'r holl gyfryngau sydd ar gael yn yr ap fod yn hygyrch a dylai'r rheolyddion fod yn hygyrch gyda lleferydd, chwyddo ac yn y drefn amlygu ar gyfer defnyddwyr switsh. Ar gyfer fideos, dylid darparu capsiynau (is-deitlau) a disgrifiad sain. Ni ddylai fod unrhyw gyfrwng sy'n chwarae'n awtomatig - y defnyddiwr ddylai allu dewis ei chwarae a'i oedi.

## Egwyddor: Rhaid i ffurflenni fod yn hygyrch ac yn ddefnyddiadwy

Os defnyddir elfennau ffurflenni, fel meysydd golygu, botymau radio a bocsys ticio, mae angen iddynt fod yn hygyrch i bob defnyddiwr, os yw’n ddefnyddiwr lleferydd, chwyddo neu switsh. Mae'n rhaid i'r defnyddiwr darllenydd sgrin wybod beth yw pob eitem ar y ffurflen a sut i'w llenwi ac felly mae angen i'r labeli gael eu cysylltu'n rhaglennol â'r rheolaeth ar y ffurflen maent yn berthnasol iddo. Hefyd, rhaid i’r ffurflen fod yn hawdd ei hadolygu a’i chyflwyno.

Mae angen i'r defnyddiwr wybod statws eitemau fel bocsys ticio neu fotymau radio a gwybod a yw maes mynediad yn hanfodol ai peidio. Os yw dewis eitem yn newid dewis arall mae angen i hyn fod yn glir yn weledol ac ar lafar.

##  Egwyddor: Rhaid i droshaenau a ffenestri naid fod yn hygyrch

Pan ddefnyddir ffenestri naid neu droshaenau, mae defnyddwyr yn dod ar draws problemau hygyrchedd am lawer o resymau. Un o'r problemau posibl yw nad yw'r darllenydd sgrin yn symud i'r ffenestr naid a'i fod wedi'i ddal ar y sgrin oddi tano, felly ni fydd person dall yn gwybod bod y ffenestr naid wedi ymddangos ar y sgrin. Fel arall, gall y ffocws symud i'r ffenestr naid ond wedyn mae'r defnyddiwr yn gaeth o fewn y ffenestr naid yn methu symud yn ôl i'r sgrin flaenorol.

Mae angen i'r ffocws symud i'r ffenestr naid, mae angen i sut i gau'r ffenestr naid fod yn glir ac wrth symud yn ôl i'r sgrin rhaid gosod y ffocws yn ôl mewn lleoliad synhwyrol.

## Egwyddor: Dylid darparu adborth priodol fel bod y defnyddiwr yn gwybod pa weithredu i’w gyflawni a phryd mae wedi’i gwblhau

Rhaid i'r defnyddiwr fod yn ymwybodol o'r holl wybodaeth sydd arno ei hangen i gyflawni gweithred. Gallai hyn fod yn wybodaeth mewn mannau eraill ar y sgrin ac nid o fewn y ffocws, felly bydd defnyddio geiriad da a, lle bo hynny'n briodol, bydd awgrymiadau yn helpu'r defnyddiwr gyda hyn. Mae angen i’r defnyddiwr ddeall hefyd pan fydd y weithred wedi’i chwblhau, er enghraifft cyhoeddiad bod botwm ‘ymlaen’ neu eitem ‘wedi’i dewis’ bellach.

Mae'n bwysig bod y person sy'n defnyddio allbwn lleferydd neu chwyddo yn gallu cael mynediad at yr wybodaeth sydd arno ei hangen mewn perthynas â'r dasg mae'n ei chwblhau. Gallai hyn fod yn sicrhau mynediad i dudalen wahanol yn yr ap neu gael gwybodaeth gysylltiedig ar yr un dudalen, er enghraifft, dewis elfen mewn olwyn ddewis yn newid yr wybodaeth a ddangosir ar ran arall o'r dudalen.

## Egwyddor: Rhaid ystyried nodweddion hygyrchedd a dewisiadau OS

###  Osgoi ymyrryd ag ystumiau hygyrchedd

Mae’n bwysig bod yr ystumiau a ddefnyddir yn safonol gyda thechnoleg mynediad (e.e. sweipio i’r chwith / dde, sweipio dau neu dri bys i’r chwith neu’r dde i newid tudalen) yn cael eu caniatáu ac nad ydynt yn cyflawni swyddogaethau eraill a fyddai’n ymyrryd â’r defnydd o leferydd neu chwyddo.

###  Caniatáu defnyddio gosodiadau dewisiadau yn yr OS

Mae nifer o osodiadau dewisiadau defnyddiol yn yr OS i ddarparu’r posibilrwydd i bobl ag anableddau newid y rhyngwyneb i weddu i'w hanghenion.

Er enghraifft, mae opsiynau yn y systemau gweithredu i newid sut mae testun yn dangos gan ddefnyddio maint testun mwy neu destun gyda chyferbyniad uwch sy'n amlycach ar y cefndir. Mae angen i'r ap ddarparu'r gallu i'r defnyddiwr ddefnyddio testun trymach neu destun mwy neu ddefnyddio'r ap yn y cyfeiriadedd o’u dewis, er enghraifft yn y modd tirwedd.

###  Mae’r defnyddiwr yn gallu defnyddio unrhyw osodiadau hygyrchedd sy’n cael eu darparu yn yr ap

Os yw'r ap yn darparu ei opsiynau hygyrchedd ei hun o fewn yr ap, dylai'r rhain weithio gyda'r opsiynau hygyrchedd presennol sydd eisoes yn eu lle yn y system weithredu.

## Egwyddor: Rhaid ystyried allbynnau Sain a Haptig

Os defnyddir allbwn sain a haptig, mae'n bwysig ystyried ei fod yn nodedig a'i bod yn hawdd deall at beth mae'n cyfeirio. Er enghraifft, gall cael adborth haptig fel dirgryniad pan ychwanegir eitem at y fasged mewn ap fod yn ddefnyddiol i gadarnhau’r gweledol neu'r allbwn lleferydd. Ni ddylid darparu gwybodaeth drwy allbwn sain neu haptig yn unig.

## Egwyddor: Rhaid i’r cynllun gweledol, gan gynnwys ffontiau a lliwiau, fod yn glir

Dylai ffontiau a lliwiau fod yn glir a darparu cyferbyniad da. Gan fod gan lawer o bobl ddall ac â golwg rhannol rywfaint o olwg gweddillol, mae'n bwysig bod yr wybodaeth weledol yn glir. Mae hyn yn cynnwys y canlynol:

* cyferbyniad lliw da gyda chymhareb cyferbyniad lliw sy’n isafswm o 4.5:1 ar gyfer testun maint safonol, gan anelu at gymhareb o 7:1,
* math ffont clir (mae ffont sans serif yn haws ei ddarllen) a maint synhwyrol,
* gofod da rhwng llinellau o 150% o leiaf o faint y ffont
* osgoi llinynnau o destun i gyd mewn prif lythrennau neu deip italig sy'n anodd i bobl rhannol ddall a dyslecsig eu darllen gan fod siâp y gair yn cael ei golli gyda'r steiliau hyn

## Egwyddor: Dylai hysbysiadau a negeseuon gwall fod yn glir ac yn briodol

### Dylai hysbysiadau a negeseuon gwall fod yn bosib eu hadnabod

Rhaid i'r defnyddiwr allu dod o hyd i hysbysiadau yn hawdd ac ni ddylent glirio nes bod y defnyddiwr yn eu diystyru. Os bydd yr hysbysiad yn aros ar y sgrin am gyfnod cyfyngedig o amser, efallai na fydd defnyddiwr chwyddo yn ymwybodol o bresenoldeb yr hysbysiad oherwydd gyda'r dudalen wedi’i chwyddo, mae'r trosolwg yn cael ei golli. Efallai y bydd yn cyrraedd y rhan o'r sgrin lle mae'r neges ar ôl i’r terfyn amser ddod i ben.

Rhaid dangos yn glir pan fo gwall ar y dudalen a rhaid i ddefnyddwyr wybod beth yw'r broblem, ble mae wedi digwydd a sut i'w datrys. Os defnyddir lliw i gyflwyno gwybodaeth, rhaid i'r wybodaeth hon fod ar gael i ddefnyddwyr sy’n methu gweld lliw. Ni ddylid defnyddio lliw yn unig i gyfleu gwybodaeth.

### Ni ddylai terfynau amser beri rhwystr i’r defnyddiwr

Ni ddylid gosod terfynau amser yn yr ap oni bai ei fod yn fater diogelwch. Gall person sy'n defnyddio technoleg mynediad, yn enwedig wrth ddechrau defnyddio'r ap, gymryd mwy o amser i archwilio'r ap. Rhaid i unrhyw derfynau amser fod yn addas ar gyfer hyn a pheidio ag atal y defnyddiwr rhag cwblhau tasg. Dylai unrhyw ap sydd â therfyn amser hysbysu'r defnyddiwr ei fod ar fin dod i ben cyfnod y terfyn amser, a chaniatáu i'r defnyddiwr ymestyn y terfyn amser.

### Rhaid osgoi cyfraddau fflachio sy’n sbarduno ffitiau

Ni ddylai unrhyw destun sy’n fflachio gynhyrchu mwy na 3 fflach mewn unrhyw gyfnod o 1 eiliad.

## Egwyddor: Mae’r defnyddiwr yn gallu defnyddio dyfeisiau mewnbwn ac allbwn amgen, os yw hynny’n briodol

Rhaid i’r ap weithio gyda dyfeisiau allanol fel bysellfyrddau neu switshys allanol.

## Egwyddor: Os oes help yn cael ei ddefnyddio, mae’n hygyrch ac yn hawdd ei ddefnyddio

Gall gwybodaeth am help neu Gwestiynau Cyffredin fod yn ddefnyddiol iawn i bobl wrth roi cynnig ar ap neu wasanaeth newydd. Dylai’r rhain fod yn glir, yn hawdd eu defnyddio a darparu adran ar hygyrchedd a fyddai’n cynnwys gwybodaeth am unrhyw nodweddion hygyrchedd sy’n benodol i’r ap e.e. opsiynau lliw, gosodiadau, meintiau ffontiau ac ati a gwybodaeth am y cynllun neu os oes unrhyw beth wedi'i ddarparu mewn ffordd amgen ar gyfer defnyddwyr lleferydd er enghraifft.